Vážení spoluobčania,

pred niekoľkými hodinami sme prekročili prah nového roka. Tieto chvíle sa spájajú s predsavzatiami a cieľmi, ktoré plánujeme uskutočniť v súkromnom a pracovnom živote. Je to však aj čas obzretia sa späť a zhodnotenia toho, čo sme uplynulý rok zažili, vykonali, či naopak nestihli urobiť.

Život nás všetkých je prepletený rôznymi životnými situáciami, zažili sme okamihy zlé aj dobré, veselé aj smutné. Neľutujme to, čo sa počas roka udialo, čo sme urobili, neurobili a mali urobiť. Všetko nás má niekam posunúť. Chcem Vás všetkých povzbudiť k tomu, aby sme aj v novom ruku mali viac pochopenia pre potreby druhých, aby sme rozdávali radosť ľuďom v našom okolí, skúsili viac pomáhať ako kritizovať, tešiť sa z úspechov iných. Zároveň sa chcem poďakovať všetkým, ktorí našu obec v uplynulom roku akýmkoľvek spôsobom reprezentovali a prispeli k jej zveľadeniu.

Stalo sa už pekným zvykom, že na začiatku nového roka si navzájom prajeme a ja by som na to chcela použiť aj nasledovné slová. Želám Vám všetkým: Vážte si to, čo máte, zabudnite na to, čo Vás ranilo, bojujte o to, čo si želáte, odpustite, tým, čo Vám ublížili, milujte tých, ktorí Vás ľúbia a hlavne nezabudnite, že nikdy nie je neskoro niečo nové začať a nikdy nie je neskoro niečo zlé skončiť.

Verím, že si v každej chvíli nového roka 2023 uchováme vieru v ľudskosť, nádej, že spolu všetko zvládneme a lásku, ktorú budeme dávať a verím, že aj prijímať. Rozdávajme okolo seba dobrú náladu, zachovávajme úctu, vážme si jeden druhého a správajme sa tak, aby sme mohli byť hrdí na seba a na svoju obec. Prajem Vám, aby sa pokoj v duši získaný prežitím vianočných sviatkov preniesol na celý rok, aby sme hľadali cesty, ktoré nás spájajú a zabudli na cesty, ktoré nás rozdeľujú.

Želám Vám spolu s poslancami obecného zastupiteľstva a zamestnancami obecného úradu veľa zdravia, Božieho požehnania, pokoja, porozumenia, veľa lásky a úspechov v osobnom aj pracovnom živote.

Prajem požehnaný a štedrý nový rok 2023.

S úctou

Ľudmila Beňová

starostka obce